Jégkorongblog » Ahogy Trattnig megjósolta
Ahogy Trattnig megjósolta
Hblog 2014. máj. 6. kedd, 17:09
A világbajnokság előtt nyilatkozott, és most valóra vált Matthias Trattnig jóslata. Marco Pewal, aki két éve még a Villach kapitánya volt, el kell hagyja klubját.
Hiába produkálta élete egyik legjobb szezonját, az alapszakaszban 45 meccsen 40, a rájátszásban 9 meccsen 6 ponttal, hiába volt a messze legeredményesebb osztrák játékosa a klubnak, hiába volt a házi rangsorban negyedik a kanadai táblázaton és a gólvágók között is, hiába volt övé a második legjobb plusz-mínusz mutató, a klub hivatalos indoklása szerint “nem sikerült a következő idény csapatában megtalálni a 2 gyermekes balszélső megfelelő posztját”. Pewal már 2012/13-ban sem volt olcsó játékos a pontrendszerben, hiszen 3 pontot ért, és azóta csak két jobb szezonja volt.
“Kell még egy center az első sorba, és Fraser helyére egy keményebb játékos helyettesítőnek, és akkor velük, valamint Hunterrel, Fortier-val, McBride-dal, Lammersszel, Petrikkel és Nagelerrel az első három sor meg is van. Már csak egy ember hiányzik oda, és ott egy fiatal játékosnak kell játszania, mint például Platzer vagy Göhringer – hangzik Hannu Jarvenpaa edző indoklása. – Ők már két éve bizonyították, hogy képesek helytállni. Ráadásul jövőre átigazolási díj nélkül távozhattak volna a szerződésük lejártakor, és minden bizonnyal meg is tették volna, ha nem kapnak elég jégidőt. Marco remek játékos, természetesen személyesen beszéltem vele és ő is megértette, hogy most a fiatal villachiakon van a sor. Nekik is kell perspektívát adnunk, különben nem lesz semmilyen motivációjuk arra, hogy Villachban maradjanak. Sajnos ilyen a jégkorong, egy ilyen helyzet sosem egyszerű” – fejezte be nyilatkozatát a finn edző.
Azt már csak mi tehetjük hozzá, hogy nyilvánvalóan a máris villachi szerződéssel rendelkező 8 légiós terhére is lehetett volna a fiataloknak helyet és lehetőséget adni. Az előző szezonban 11 légiós játszott Villachban, nyilván idén sem állnak meg 8-nál, a center és a Fraser helyére érkező kemény játékos is minden bizonnyal légiós lesz, akik nem sokkal kerülnek többe a pontokat tekintve, mint a következő szezonban is legalább 3 pontosra saccolható Pewal. Trattnig azt állította, Pewalnak a pontrendszer miatt kell távoznia Villachból. Azonban a kiváló csatárnak nagyobb szerencséje volt, mint néhány társának, azonnal szerződtette a Dornbirn.
A Harand-ügy kirobbanása óta érzékeny kérdés, ha egy játékosnak a pontrendszer szorítása miatt kell távoznia a klubjától, ez ugyanis minden bizonnyal az EU-jogrendszerébe ütköző, a szabad munkavállalást korlátozó szabályozás az osztrák bázisú ligában.
Cimkék: átigazolás, átigazolások, bajnokságok, EBEL, Harand, Marco Pewal, Pewal, Trattnig